EVROPSKA KOMISIJA Bruselj, 12.4.2021 COM(2021) 180 final 2021/0096(NLE) Predlog SKLEP SVETA o stališču, ki se v imenu Evropske unije zastopa v regionalnem usmerjevalnem odboru prometne skupnosti glede nekaterih upravnih in kadrovskih zadev prometne skupnosti



OBRAZLOŽITVENI MEMORANDUM 1.Predmet urejanja predloga Ta predlog se nanaša na sklep o določitvi stališča, ki naj se v imenu Evropske unije zastopa v regionalnem usmerjevalnem odboru, ustanovljenem s Pogodbo o ustanovitvi prometne skupnosti (v nadaljnjem besedilu: Pogodba), v zvezi s predvidenim sprejetjem sklepov regionalnega usmerjevalnega odbora o več upravnih zadevah: 1) povračilu stroškov oseb, ki niso zaposlene v stalnem sekretariatu prometne skupnosti in so povabljene k sodelovanju na sestankih prometne skupnosti, 2) povračilu potnih stroškov in stroškov selitve osebja stalnega sekretariata prometne skupnosti ob nastopu in prenehanju zaposlitve ter 3) prispevku prometne skupnosti za zdravstveno zavarovanje, zavarovanje za primer brezposelnosti, pokojninsko in invalidsko zavarovanje za osebje stalnega sekretariata prometne skupnosti. 2.Ozadje predloga 2.1.Pogodba o ustanovitvi prometne skupnosti Evropska unija je pogodbenica Pogodbe, ki se začasno uporablja od leta 2017, veljati pa je začela 1. maja 2019. 2.2.Regionalni usmerjevalni odbor Regionalni usmerjevalni odbor je ustanovljen s členom 24 Pogodbe. Odgovoren je za upravljanje Pogodbe in zagotavljanje njenega pravilnega izvajanja. V ta namen daje priporočila in sprejema sklepe v primerih, določenih v Pogodbi. Regionalni usmerjevalni odbor zlasti: (a) pripravlja delo za ministrski svet; (b) odloča o ustanovitvi tehničnih odborov; (c) daje priporočila in sprejema sklepe v skladu s Pogodbo; (d) v zvezi z na novo sprejetimi akti EU sprejema ustrezne ukrepe, predvsem z revizijo Priloge I k Pogodbi; (e) po posvetovanju z ministrskim svetom imenuje direktorja stalnega sekretariata; (f) lahko imenuje enega ali več namestnikov direktorja stalnega sekretariata; (g) določa pravila delovanja stalnega sekretariata; (h) lahko s sklepom spremeni raven proračunskih prispevkov; (i) sprejme letni proračun prometne skupnosti; (j) sprejme sklep, v katerem določi postopke za izvrševanje proračuna, predložitev in revizijo poročil ter preglede; (k) sprejema sklepe v sporih, ki jih predložijo pogodbenice;

(l) sprejema splošna načela na področju dostopa do dokumentov v zvezi z dokumenti, ki jih hranijo organi, ustanovljeni s Pogodbo ali na njeni podlagi; (m) sprejema letna poročila za ministrski svet o izvajanju celovitega omrežja; (n) v zvezi z nekaterimi akti Unije določi roke in načine za prenos za pogodbenice iz jugovzhodne Evrope. 2.3.Predvideni akti regionalnega usmerjevalnega odbora Regionalni usmerjevalni odbor bo sprejel sklepe o 1) povračilu stroškov oseb, ki niso zaposlene v stalnem sekretariatu prometne skupnosti in so povabljene k sodelovanju na sestankih prometne skupnosti, 2) povračilu potnih stroškov in stroškov selitve osebja stalnega sekretariata prometne skupnosti ob nastopu in prenehanju zaposlitve ter 3) prispevku prometne skupnosti za zdravstveno zavarovanje, zavarovanje za primer brezposelnosti, pokojninsko in invalidsko zavarovanje za osebje stalnega sekretariata prometne skupnosti. Predvideni sklepi bodo postali pravno zavezujoči za pogodbenice v skladu s členom 25(1) Pogodbe. 3.Stališče, ki se zastopa v imenu Unije Regionalni usmerjevalni odbor mora sprejeti te sklepe, saj so nujni za izvajanje Pogodbe in za pravilno vodenje stalnega sekretariata. Ker je Unija pogodbenica Pogodbe, je treba določiti stališče Unije. 4.Pravna podlaga 4.1.Postopkovna pravna podlaga 4.1.1.Načela Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“. Pojem „akti s pravnim učinkom“ vključuje akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“. 4.1.2.Uporaba v obravnavanem primeru Regionalni usmerjevalni odbor je organ, ustanovljen s sporazumom, in sicer s Pogodbo. Akti, ki naj bi jih regionalni usmerjevalni odbor sprejel, so akti s pravnim učinkom. Regionalni usmerjevalni odbor je v skladu s členom 30 Pogodbe pooblaščen za določanje pravil delovanja stalnega sekretariata, zlasti o delovnih pogojih uslužbencev sekretariata. V skladu s členom 35 Pogodbe je pooblaščen za sprejemanje sklepov, v katerih določi postopek za izvrševanje proračuna. Navedena pravila zaradi svoje narave in kot del mednarodnega prava, ki ureja regionalni usmerjevalni odbor, vsebujejo elemente, ki vplivajo na pravni položaj pogodbenic Pogodbe in s tem tudi Unije. Zato jih je treba šteti za akte s pravnim učinkom. Predvideni akti ne dopolnjujejo ali spreminjajo institucionalnega okvira Pogodbe. Postopkovna pravna podlaga za predlagani sklep je zato člen 218(9) PDEU. 4.2.Materialna pravna podlaga 4.2.1.Načela

Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element. Materialna pravna podlaga za sklep po členu 218(9) PDEU glede predvidenega akta, ki ima hkrati več ciljev ali elementov, ki so neločljivo povezani, ne da bi bil eden v razmerju do drugih postranski, mora izjemoma vključevati različne ustrezne pravne podlage. 4.2.2.Uporaba v obravnavanem primeru Predvideni akti so potrebni za pravilno delovanje Pogodbe. Cilji in elementi Pogodbe spadajo na področje prevoza v cestnem in železniškem prometu ter po celinskih plovnih poteh, kot je določeno v členu 91 PDEU, ter pomorskega prometa, ki ga zajema člen 100(2) PDEU. Zaradi svoje horizontalne narave predvideni akt zadeva vse te elemente. Materialna pravna podlaga za predlagani sklep zato obsega naslednji določbi: člen 91 in člen 100(2) PDEU. 4.3.Zaključek Pravna podlaga predlaganega sklepa bi morala biti člen 91 in člen 100(2) PDEU v povezavi s členom 218(9) PDEU. 5.Objava predvidenega akta Sklepi regionalnega usmerjevalnega odbora se v skladu s členom 25(2) Pogodbe objavijo v Uradnem listu Evropske unije. 2021/0096 (NLE) Predlog SKLEP SVETA o stališču, ki se v imenu Evropske unije zastopa v regionalnem usmerjevalnem odboru prometne skupnosti glede nekaterih upravnih in kadrovskih zadev prometne skupnosti SVET EVROPSKE UNIJE JE − ob upoštevanju Pogodbe o delovanju Evropske unije ter zlasti člena 91 in člena 100(2) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1)Unija je Pogodbo o ustanovitvi prometne skupnosti (v nadaljnjem besedilu: Pogodba) sklenila s Sklepom Sveta (EU) 2019/392, Pogodba pa je začela veljati 1. maja 2019. (2)V skladu s členom 24 Pogodbe je bil ustanovljen regionalni usmerjevalni odbor za upravljanje Pogodbe in njeno pravilno izvajanje. Regionalni usmerjevalni odbor v skladu s členoma 30 in 35 Pogodbe sprejme pravila o delovnih pogojih osebja stalnega sekretariata prometne skupnosti in izvrševanju proračuna. (3)Regionalni usmerjevalni odbor bo na svojem sestanku maja 2021 sprejel sklepe o povračilu stroškov oseb, ki niso zaposlene v stalnem sekretariatu prometne skupnosti in ki so vabljene k sodelovanju na sestankih prometne skupnosti; povračilu potnih stroškov in stroškov selitve osebja stalnega sekretariata prometne skupnosti ob nastopu in prenehanju zaposlitve; in prispevku prometne skupnosti za zdravstveno zavarovanje, zavarovanje za primer brezposelnosti, pokojninsko in invalidsko zavarovanje za osebje stalnega sekretariata prometne skupnosti. Če se te zadeve ne bodo obravnavale na navedenem sestanku, bo sprejetje navedenih sklepov predvideno za naslednji sestanek.